DEĊIŻJONI TAL-KUMMISSJONI
tat-22 ta’ Ottubru 2009
li temenda d-Deċiżjoni 2006/636/KE li tistabbilixxi l-analiżi annwali mill-Istati Membri tal-ammont għall-għajnuna Komunitarja għall-iżvilupp rurali għall-perjodu ta’ bejn l-1 ta’ Jannar 2007 u l-31 ta’ Diċembru 2013
(notifikata bid-dokument numru C(2009) 8033)
(2009/782/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1698/2005 tal-20 ta’ Settembru 2005 dwar l-appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) (1), u b’mod partikolari l-Artikolu 69(4) tiegħu,
Billi:
(1)
Il-Ġermanja u l-Iżvezja ddeċidew, f’konformità mal-Artikolu 136 tar-Regolament tal-Kunsill (KE) Nru 73/2009 tad-19 ta’ Jannar 2009 li jistabbilixxi regoli komuni għal skemi ta’ appoġġ dirett għal bdiewa fi ħdan il-politika agrikola komuni u li jistabbilixxi ċerti skemi ta’ appoġġ għal bdiewa, u li jemenda r-Regolamenti (KE) Nru 1290/2005, (KE) Nru 247/2006, (KE) Nru 378/2007 u li jirrevoka r-Regolament (KE) Nru 1782/2003 (2) li jagħmlu ammont, ikkalkulat f’konformità mal-Artikolu 69(7) tal-istess Regolament u ffissat fl-Anness III tar-Regolament tal-Kummissjoni (KE) Nru 639/2009 (3), disponibbli mill-2011 għall-ipprogrammar tal-iżvilupp rurali u ffinanzjat mill-Fond Agrikolu Ewropew għall-Iżvilupp Rurali (l-FAEŻR).
(2)
Id-Deċiżjoni tal-Kummissjoni 2008/788/KE tat-3 ta’ Ottubru 2008 li tistabbilixxi l-ammonti netti li jirriżultaw mill-modulazzjoni fakultattiva fil-Portugall għas-snin 2009-2012 (4) ġiet irrevokata u nbidlet bid-Deċiżjoni tal-Kummissjoni 2009/780/KE (5) sabiex titqies id-deċiżjoni li ħa l-Portugall li ma japplikax il-modulazzjoni fakultattiva għas-sena tal-kalendarju 2009.
(3)
Għalhekk, id-Deċiżjoni tal-Kummissjoni 2009/379/KE tal-11 ta’ Mejju 2009 li tistabbilixxi l-ammonti li, skont ir-Regolamenti tal-Kunsill (KE) Nru 1782/2003, (KE) Nru 378/2007, (KE) Nru 479/2008 u (KE) Nru 73/2009 isiru disponibbli għall-FAEŻR u l-ammonti disponibbli għan-nefqa tal-FAEG (6) ġiet emendata bid-Deċiżjoni tal-Kummissjoni 2009/781/KE (7) biex jitqiesu dawk l-ammonti l-ġodda ttrasferiti lejn u mill-FAEŻR.
(4)
Wara l-adozzjoni tad-Deċiżjoni 2009/780/KE u tad-Deċiżjoni 2009/781/KE, l-ammonti li huma disponibbli għall-FAEŻR għandhom jiġu adattati u jiżdiedu mat-tqassim annwali tal-appoġġ Komunitarju għall-iżvilupp rurali.
(5)
Għalhekk, id-Deċiżjoni tal-Kummissjoni 2006/636/KE (8) għandha tiġi emendata skont dan,
ADOTTAT DIN ID-DEĊIŻJONI:
Artikolu 1
L-Anness għad-Deċiżjoni 2006/636/KE b’dan qiegħed jinbidel bit-test imniżżel fl-Anness għal din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, it-22 ta’ Ottubru 2009.